Nafarroako Parlamentuko Mahaiak, 2021eko irailaren 6an egindako bilkuran, Eledunen Batzarrari entzun ondoren, honako erabaki hau hartu zuen, besteak beste:

**1.** Izapidetzeko onartzea Nafarroako Alderdi Sozialista eta Geroa Bai talde parlamentarioek aurkezturiko mozioa, zeinaren bidez Nafarroako Gobernua premiatzen baita A-15 autobideko bidesarietan deskontuak aplikatzeagatiko konpentsazio ekonomikoari buruz Nafarroako Gobernuak eta Audenasak sinaturiko hitzarmena alda dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko irailaren 6an

Lehendakaria: Unai Hualde Iglesias

MOZIOAREN TESTUA

Behean sinatzen duten talde parlamentarioek, Legebiltzarreko Erregelamenduan ezarritakoaren babesean, honako mozio hau aurkezten dute, Osoko Bilkuran eztabaidatzeko. Honen bidez, Nafarroako Gobernua premiatzen da A-15 autobideko bidesarietan deskontuak aplikatzeagatiko konpentsazio ekonomikoari buruz Nafarroako Gobernuak eta Audenasak sinaturiko hitzarmena alda dezan.

Nafarroako Gobernuak 2021eko otsailaren 24an hartutako erabakiak ebatzi zuen Ekonomia eta Ogasun Departamentuaren eta Kontu-hartzailetza Nagusiaren arteko desadostasuna, Audenasari faktura bat ordaintzearen gainekoa. Aipatu erabakia-dela eta hainbat ekimen izan dira Nafarroako Parlamentuan, besteak beste Gobernuak onetsitako erabaki horren kaltegarritasun aitorpena egiteko eskaera eta Kontuen Ganberak eta Nafarroako Kontseiluak legezkotasun txostenak egiteko eskaera.

Nafarroako Parlamentuko Eledunen Batzarrak, 2021eko apirilaren 19an eginiko bilkuran, erabaki zuen Kontuen Ganberari fiskalizazio-txosten urgente bat eskatzea, “autobideko erabiltzaileei aplikatzen zaizkien deskontuak direla-eta Nafarroako Gobernuak Audenasari fakturak ordaintzean aplikatutako konpentsazio-formulari” buruzkoa. Zehazki, analisia eskatu zuen honako hauen gainekoa:

• “... Aldaketarik izan ote den enpresa adjudikazio-hartzaileari AP-15 autobideko deskontuak konpentsatzeko adosturiko formularen (emakida-kontratukoaren nahiz hitzarmen ezberdinetakoen) aplikazioan.

• Ea Nafarroako Gobernuaren eta Audenasaren artean sinaturiko hitzarmenak legezkotasunari loturik ote dauden, trafiko-beherakada izanez gero.

• Ea Ekonomia eta Ogasun Departamentuak ematea eta AUDENASAri ordaintzea onartu duen aipatu faktura-zenbatekoa legediaren araberakoa ote den...".

Halaber, Nafarroako Parlamentuak, 2021eko maiatzaren 13an eginiko Osoko Bilkuran, fiskalizazio finantzarioari eta legezkotasunari buruzko txosten berezi eta urgentea egitea eskatu zuen, Nafarroako Gobernuak 2021eko otsailaren 24an harturiko erabakiei buruzkoa, Nafarroako Foru Komunitateren deskontu-konpentsazioko espedientearen gainekoa, Audenasarekiko politika komertziala dela-eta, 2020ko azaroari dagokionez. Guztizko zenbatekoak 6,28 milioi egiten du.

Bestaldetik, 2021eko apirilaren 14an Navarra Suma talde parlamentarioak Nafarroako Kontseiluari eskatu zion irizpen fakultatiboa egitea Nafarroako Gobernuak 2021eko otsailaren 24an hartutako erabakiaren legezkotasunari buruz -erabakiak ebatzi zuen Ekonomia eta Ogasun Departamentuaren eta Kontu-hartzailetza Nagusiaren arteko desadostasuna-, Audenasak 41E/2020 Foru Aginduaren aurka jarritako gora jotzeko errekurtsoari eta zuzenbidearen kontrakoa izanez gero, egonen liratekeen ondorioei eta egin beharreko izapideei dagokienez.

Bi txosten horiek erabat argiak izan dira, eta ondorioztatu dutenez Audenasari faktura ordaintzeari buruz Nafarroako Gobernuak 2021eko otsailaren 24an hartutako erabakia legezko prozedurari egokitzen zaio, aplikatzekoa den araudiaren arabera, ez da formularen aldaketa bat eta egin dena izan da formula interpretatzea salbuespenezko kasu baterako, non trafikoaren jaitsiera izugarria egon den, eta hitzarmena hertsiki betetzea.

Zehazki, Kontuen Ganberak txostenean zehazten duenez “gora jotzeko errekurtsoa aurkeztu ondoren jarraitutako prozedura, kontratuaren interpretazio bat zekarrena eta Audenasaren 2020ko azaroko faktura, 6,28 milioikoa, ordaintzea onesten zuena, aplikatzekoa den araudiarekin bat dator...”, eta gomendioa egiten du Audenasarekiko hitzarmena aldatzeko, Nafarroako Alderdi Sozialista, Geroa Bai eta Podemos-Ahal Dugu talde parlamentariek egin genuen bezala, 2021eko apirilaren 15eko Osoko Bilkuran, aldatzeko zuzenketa baten bidez, baina mozioaren eztabaidan proposatzaileak ez zuen onartu. Mozioak Nafarroako Gobernua premiatzen zuen 2021eko otsailaren 24ko gobernu-erabakien kaltegarritasun aitorpena egitera, ondoren haiek administrazioarekiko auzien jurisdikzioan aurkaratzeko. Kontuen Ganberaren gomendioak honela dio, hitzez hitz: “Alda bedi hitzarmena, ez dadin berori interpretatzen ibili beharrik egon ezohiko zirkunstantziak gertatzen diren kasuetan, formula bitarteko aproposa izan dadin egokiro betea izateko”.

Bestaldetik, Nafarroako Kontseiluak argitaratutako irizpen batean azaltzen denez “autobidearen erabiltzaileendako deskontu-politikaren ondoriozko Audenasari eman beharreko konpentsazio ekonomikoa zehazteko modua iritsi da hitzarmenean xede horrekin aurreikusitako formularen interpretazio arrazoizko eta arrazoitu batetik, eta ez dator formularen aldaketa batetik”, areago, “ondorio dialektiko soiletarako ulertuta ere formularen aldaketa bat dela eta, beraz, 2021eko otsailaren 19ko fiskalizazio txostenak dioen moduan Audenasarekin sinatutako hitzarmena eta hura osatzen duten klausula guztiak, besteak beste konpentsaziokoa, aldatzeko organo eskuduna Nafarroako Gobernua dela, ez da ahaztu behar Ekonomia eta Ogasun Departamentuaren eta Kontu-hartzailetza Nagusiaren arteko desadostasuna, Audenasari faktura ordaintzearen gainekoa, ez dela ebatzi foru agindu baten bidez, baizik eta Nafarroako Gobernuak 2021eko otsailaren 24an hartutako erabakiaren bidez, hain zuzen”.

Horregatik, Kontuen Ganberak gomendatzen duen moduan, behean sinatzen duten talde parlamentarioek ondoko erabaki proposamena aurkezten dute:

Nafarroako Parlamentuak Nafarroako Gobernua premiatzen du A-15 autobideko bidesarietan deskontuak aplikatzeagatiko konpentsazio ekonomikoari buruz Nafarroako Gobernuak eta Audenasak sinaturiko hitzarmena alda dezan, ez dadin berori interpretatzen ibili beharrik egon ezohiko zirkunstantziak gertatzen diren kasuetan, formula bitarteko aproposa izan dadin egokiro betea izateko.

Iruñean, 2021eko abuztuaren 4an

Foru parlamentariak: Ainhoa Unzu Garate eta Mikel Asiáin Torres